CELEX: 32011D0089
Language: sk
Date: 2011-02-08 00:00:00
Title: 2011/89/EÚ: Rozhodnutie Komisie z  8. februára 2011 o finančnom príspevku Únie Holandsku na štúdie o Q-horúčke [oznámené pod číslom K(2011) 554]

9.2.2011   
            
            
               SK
            
            
               Úradný vestník Európskej únie
            
            
               L 34/72
            
         ROZHODNUTIE KOMISIE
   z 8. februára 2011
   o finančnom príspevku Únie Holandsku na štúdie o Q-horúčke
   [oznámené pod číslom K(2011) 554]
   (Iba holandské znenie je autentické)
   (2011/89/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 23,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „nariadenie o rozpočtových pravidlách“), a najmä na jeho článok 75,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „vykonávacie predpisy“), a najmä na jeho článok 90,
   keďže:
   
               (1)
            
            
               V súlade s článkom 75 nariadenia o rozpočtových pravidlách a článkom 90 ods. 1 vykonávacích predpisov predchádza viazaniu výdavkov z rozpočtu Európskej únie rozhodnutie o financovaní, v ktorom sa stanovia podstatné prvky opatrenia predpokladajúceho využitie výdavkov a prijatého inštitúciou alebo orgánmi, na ktoré inštitúcia delegovala právomoci.
            
         
               (2)
            
            
               Q-horúčka je vysokonákazlivé zoonotické ochorenie spôsobené patogénom Coxiella burnetii, ktorý sa bežne vyskytuje takmer vo všetkých krajinách sveta. Prenášačmi ochorenia môžu byť mnohé domáce a divé zvieratá, hlavnou zásobárňou sú však kozy a ovce.
            
         
               (3)
            
            
               V EÚ neexistujú žiadne harmonizované predpisy, pokiaľ ide o oznamovanie alebo kontrolu výskytu Q-horúčky u zvierat. Opatrenia na kontrolu ochorenia sa bežne vykonávajú na vnútroštátnej úrovni, regionálnej úrovni alebo dokonca na úrovni poľnohospodárskych podnikov.
            
         
               (4)
            
            
               Podľa stanoviska EFSA z 27. apríla 2010 (4) je celkový vplyv Q-horúčky na zdravie ľudí a domácich prežúvavcov v členských štátoch EÚ obmedzený. Za určitých epidemiologických okolností a pre konkrétne rizikové skupiny však vplyv na verejné zdravie, a tým aj vplyv na spoločnosť a/alebo hospodárstvo môže byť výrazný.
            
         
               (5)
            
            
               V rokoch 2008 a 2009 bol v Holandsku zaznamenaný významný nárast výskytu Q-horúčky u ľudí, pričom niekoľko ľudí zomrelo. Z epidemiologických vyšetrení vyplynula spojitosť s veľkými poľnohospodárskymi podnikmi na chov kôz na mlieko v danej oblasti, kde sa v poslednom desaťročí rýchlo rozvinul práve tento typ výroby mlieka. V uvedenom stanovisku EFSA sa však zdôrazňuje, že presné príčiny výskytu klinických problémov u populácie zvierat v roku 2005 a nárastu prípadov u ľudskej populácie v roku 2007 sú naďalej nejasné.
            
         
               (6)
            
            
               Dňa 24. marca 2010 holandské ministerstvo poľnohospodárstva, prírody a kvality potravín predložilo v rámci rozhodnutia 2009/470/ES žiadosť o spolufinancovanie technických a vedeckých štúdií o dynamike ochorenia a účinnosti možných kontrolných opatrení uplatniteľných na domáce prežúvavce, ako je napríklad vakcinácia kôz.
            
         
               (7)
            
            
               Štúdie, na ktoré Holandsko požiadalo o spolufinancovanie, sa budú okrem iného zaoberať týmito témami: i) charakterizovanie rôznych genotypov Coxiella burnetii, ktoré sa vyskytujú u rôznych živočíšnych druhov v Holandsku, a ich prípadných rozdielov vo virulencii; ii) patogenita Coxiella burnetii u gravidných a negravidných kôz; iii) prežívanie Coxiella burnetii v hnoji a iv) vhodné prostriedky dezinfekcie.
            
         
               (8)
            
            
               Podľa článku 22 rozhodnutia 2009/470/ES sa Únia sa môže zaviazať alebo pomáhať členským štátom alebo medzinárodným organizáciám pri záväzku prijímať technické a vedecké opatrenia potrebné na tvorbu veterinárnych právnych predpisov EÚ a na rozvoj veterinárneho vzdelávania a odbornej prípravy.
            
         
               (9)
            
            
               Mal by sa poskytnúť finančný príspevok na štúdie Q-horúčky v Holandsku, keďže ich výsledky môžu viesť k novým poznatkom, ktoré môžu prispieť k tvorbe veterinárnych predpisov v Únii v budúcnosti, najmä pokiaľ ide o možné prijatie harmonizovaných pravidiel monitorovania a podávania správ o tomto ochorení.
            
         
               (10)
            
            
               V zmysle nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (5) sa veterinárne opatrenia majú financovať z Európskeho poľnohospodárskeho záručného fondu. Na účely finančnej kontroly sa majú uplatňovať články 9, 36 a 37 uvedeného nariadenia.
            
         
               (11)
            
            
               Vyplatenie finančného príspevku musí byť podmienené uskutočnením plánovaných štúdií a poskytnutím Komisii všetkých potrebných informácií príslušnými orgánmi.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Únia poskytne Holandsku finančnú pomoc na štúdie o Q-horúčke, ktoré sú zhrnuté v prílohe. Toto rozhodnutie predstavuje rozhodnutie o financovaní v zmysle článku 75 nariadenia o rozpočtových pravidlách.
   2.   Musia sa splniť tieto podmienky:
   
               a)
            
            
               výsledky štúdií musia byť sprístupnené Komisii a všetkým členským štátom a predložené Stálemu výboru pre potravinový reťazec a zdravie zvierat;
            
         
               b)
            
            
               Holandsko musí zaslať záverečnú technickú a finančnú správu Komisii najneskôr 31. marca 2012. K finančnej správe musia byť priložené doplňujúce dokumenty, ktoré sú preukázateľným dôkazom vzniknutých nákladov a získaných výsledkov.
            
         Článok 2
   1.   Maximálna výška príspevku schváleného týmto rozhodnutím na náklady vzniknuté pri práci uvedenej v článku 1 ods. 1 sa stanovuje na 500 000 EUR, ktoré sa financujú z tejto rozpočtovej položky všeobecného rozpočtu Európskej únie na rok 2011:
   
               —
            
            
               rozpočtová položka č. 17 04 02 01: 500 000 EUR.
            
         2.   Finančná pomoc Únie bude vyplatená po predložení správ a doplňujúcich dokumentov uvedených v článku 1 ods. 2 písm. b.
   Článok 3
   Toto rozhodnutie je určené Holandskému kráľovstvu.
   
      V Bruseli 8. februára 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. ES L 248, 16.9.2002, s. 1.
   
      (3)  Ú. v. ES L 357, 31.12.2002, s. 1.
   
      (4)  Pracovná skupina pre zdravotný stav a ochranu dobrých životných podmienok zvierat (Panel on Animal Health and Welfare – AHAW) Európskeho úradu pre bezpečnosť potravín (European Food Safety Authority – EFSA). Vedecké stanovisko ku Q-horúčke. Vestník EFSA (EFSA Journal) 2010; 8(5): 1595, s. 114. doi:10.2903/j.efsa.2010.159.
   
      (5)  Ú. v. EÚ L 209, 11.8.2005, s. 1.
   
      PRÍLOHA
      
         Opis technických a vedeckých štúdií o epidemiológii Q-horúčky a účinnosti možných kontrolných opatrení uplatniteľných na domáce prežúvavce, ako je uvedené v článku 1 ods. 1
      
      
                  Projekt 1
               
               
                  :
               
               
                  „Q-horúčka u kôz“ zahŕňa kultiváciu C. burnetii a charakterizovanie rôznych genotypov C. burnetii, ktoré sa vyskytujú v Holandsku. Zahŕňa tiež prežívanie C. burnetii v hnoji, rôzne cesty nákazy, rozvíjanie imunity, šírenie C. burnetii u gravidných a negravidných kôz a všeobecné informácie o patogenézach C. burnetii.
               
            
                  Projekt 2
               
               
                  :
               
               
                  „Posúdenie virulencie kmeňov C. burnetii u kôz“ sa zaoberá otázkou, či je súčasný holandský kmeň u kôz viac virulentný než iné kmene C. burnetii.
               
            
                  Projekt 3
               
               
                  :
               
               
                  „Patogenézy Q-horúčky“ skúma patogenézu infekcií C. burnetii u kôz, význam gravidity pri patogenéze infekcií C. burnetii, budovanie bunkovej a humorálnej imunity, rozdiely vo virulencii kmeňov C. burnetii u kôz a ochrannú imunitu prirodzenej infekcie. Vďaka poznatkom o patogenéze a prenose v rámci stáda možno lepšie porozumieť výsledkom diagnostického testovania.
               
            
                  Projekt 4
               
               
                  :
               
               
                  „Zoznam kmeňov Q-horúčky u hovädzieho dobytka, oviec, psov a mačiek“ skúma vzťah medzi Q-horúčkou u ľudských pacientov a možnými zdrojmi u zvierat. Cieľom je porovnať kmene Q-horúčky zaznamenané u rôznych živočíšnych druhov s kmeňmi zaznamenanými u ľudských pacientov. Je to dôležité, aby sa mohli vylúčiť iné zvieratá okrem kôz chovaných na mlieko ako zdroj ľudských infekcií.
               
            
                  Projekt 5
               
               
                  :
               
               
                  „Účinnosť vakcinácie“ porovnáva terénne štúdie, ktoré už boli uskutočnené konkrétne vo Francúzsku, s novými terénnymi štúdiami v Holandsku s cieľom posúdiť účinnosť vakcinácie kôz proti Q-horúčke.
               
            
                  Projekt 6
               
               
                  :
               
               
                  „Hľadanie vhodných prostriedkov dezinfekcie“ sa zameriava na určenie vhodných výrobkov na dezinfekciu a posúdenie, či sa materiály ako drevo, slama, zem a hnoj dajú účinne dezinfikovať. Projekt zahŕňa: i) stanovenie kritérií dezinfekčných výrobkov; ii) inaktiváciu C. burnetii a spór C. burnetii v čistých tekutinách; iii) inaktiváciu C. burnetii a spór C. burnetii na zložených materiáloch a v hnoji a iv) inaktiváciu C. burnetii a spór C. burnetii na zložených povrchoch.